Utsnitt fra en sørsamisk tromme fra Åsele med tre vanlige motiv markert: forrådshuset (1), reinkveet (2) og de tre fødselsgudinnene Sáráhkká, Juoksáhkká og Uksáhkká (3-5).
**Sáráhkká** eller **Sarakka** er en gudinne for svangerskap og fødsel i samisk religion. Sammen med sin mor Máttaráhkká og sine to søstre Juoksáhkká og Uksáhkká spiller hun en sentral rolle i unnfangelse og forløsning, og var de guddommene som «sto nærmest dagliglivet.»

Navnet hennes er forklart på ulike måter. Det siste leddet er «ahka»/«akka» – som betyr gammel kvinne, kone eller bestemor. Det føsrste leddet kan komme fra verbet *saaret*, som betyr å splitte eller dele. Det henspiller på at hun skiller barnet fra kvinnens livmor. Det kan også komme fra verbet *sárrat* som betyr å skape.

Ifølge samisk tro var det høyguden Raedienaehtjie som skapte menneskenes sjel, mens Máttaráhkká ga legeme til de nye menneskene. Hun ga menneskebarnet videre til Sáráhkká, som plasserte fosteret i morslivet, og beskyttet kvinnene under svangerskapet. Juoksáhkká var buemoren (av *juoksa* – «bue») og kunne gripe inn i morens liv og forandre kjønn på fosteret; man trodde at alle foster opprinnelig var av hunkjønn, og at et offer til Juoksáhkká kunne sørge for at man fikk guttebarn.
 Denne framstillingen bygger på Hans Skankes avhandling om samisk religion.

Sáráhkká hadde tilhold under ildstedet i gammen, og man ofret til henne ved å slå litt drikke i kanten av ildstedet. «Sengegrøten», den første maten som en barselkvinne får etter fødselen, kalles *Sarakkagrøt*. Hun er også gudinne for dyrenes fruktbarhet og reinkalvenes fødsel.

Selv etter at samene hadde tatt i bruk kristne skikker og kristen dåp hendte det at dåpsbarn ble døpt på nytt i Sáráhkkas navn etter den kristne dåpen.

Se også
-------

* Overnaturlige vesener

Referanser
----------

1. ↑  Trine Rogg Korsvik *Sáráhkká – alle skapningers mor og kvinnenes gudinne*; kvinnehistorie.no, 2021
2. ↑  Pollan, Brita (1993). *Samiske sjamaner*. Oslo: Gyldendal. s. 51–52. ISBN 8205215588.
3. ↑  Louise Bäckman. «The Akkas, a study of four goddesses in the religion of the Saami (lapps)». I: *Current progress in the methodology of the science of religions*. Redigert av W. Tyloch. 1984; side 31–39. Warsawa. Opptrykt i L. Bäckman, *Studier i samisk religion*; side 107-116. Stockholms universitet, 2013.
4. 1 2  Lily Weiser Aall (1968). *Svangerskap og fødsel i nyere norsk tradisjon*. Oslo: Norsk folkemuseum. s. 21 og 107.
5. 1 2 3 4  (no) «Samisk religion» i *Store norske leksikon*
6. ↑  Gudavärlden; samer.se
7. ↑  Margrethe Løøv (2012). Samisk religion; religioner.no
8. ↑  Håkan Rydving (1995). *Samisk religionshistoria : några källkritiska problem*. Distribueras av: Almqvist & Wiksell International. s. 131. ISBN 9197213624.
9. ↑  Brita Pollan (1993). *Samiske sjamaner*. Oslo: Gyldendal. s. 56. ISBN 8205215588.
10. ↑  Hvem er Sarahkka?; Sarahkkas.com
11. ↑  Sáráhkká Arkivert 25. august 2018 hos Wayback Machine.; kautokeinosolvsmie.no
12. ↑  Samisk tro og religion Arkivert 21. september 2016 hos Wayback Machine. en nettutstilling fra Varanger Samiske Museum
13. ↑  May-Lisbeth Myrhaug (1997). *I modergudinnens fotspor*. Pax. s. 73–75. ISBN 8253018665.
14. ↑  C.O. Hasselberg (1959). «Sarakka-laukan, en studie över samernas omdop». *Forum Theologicum*; nr 16, side 6-17